Joventut presenta l’agenda musical per a novembre i desembre amb huit concerts, la majoria de bandes locals
07 de novembre 2019

![Imagen 2](/media/actualidad/PublishingImages/1 Políticos/Guillermo Sampedro - c.JPG)

La regidoria de Joventut i Infància ha presentat la programació musical per a l'últim trimestre de l'any, una programació que, en esta ocasió, està centrada quasi en exclusiva en bandes locals, algunes històriques i unes altres que comencen la seua carrera artística ara, i sempre mesclant estils i buscant potenciar la música en directe per a tots els públics. De moment, i a falta d’ampliar ampliar algun dia més en agenda, seran huit els dies de música en directe entre novembre i desembre, incloent els dies de Nadal, amb nombrosos concerts d'artistes diferents. En eixes cites, hi haurà música per a tots els gustos, des d¡indie, fins a rockabilly, passant pel rock més clàssic, punk-rock i fins i tot rap, amb entrada gratuïta.

L’inici serà este cap de setmana, el divendres a partir de les 22.00 hores en el Casal Jove del Port de Sagunt, a càrrec de la banda valenciana Calivvula, un dels conjunts emergents més prometedors. Un quartet que bascula entre l’indie-rock de tall clàssic i l'energia de la música _garage_ i la immediatesa melòdica de la _new-wave_. Vénen a presentar el seu primer EP i ho fan de manera conjunta amb Vic Pereiró, artista multimèdia del Port de Sagunt que farà, durant el concert, una intervenció audiovisual basada en la pel·lícula _Alphaville_, de Jean Luc Godard. El dissabte 9, a les 19.00 hores, també en el Casal Jove, li toca el torn als Mournful Cry, banda formada per músics històrics del panorama valencià que rescaten els vells clàssics del rock i del country nord-americà dels anys 50, artistes majoritàriament desconeguts per al gran públic espanyol com Marty Robbins, Frankie Laine, Buck Owens, i també més populars com Hank Williams, Elvis Presley, Eddie Cochran o Johnny Cash. Tots dos concerts formen part de la programació del festival de gènere negre Novembre Negre.

![](/media/5b3bho2k/91-calivvla.jpg)_Calivvla_

Per als amants del gènere flamenc, el dissabte 23 de novembre, el Casal Jove acollirà un _tardeo_ per a jóvens que comptarà, a les 18.00 hores amb l'actuació dels Alumnes de Ball de l'Escola Leomolina i, a les 19.00 hores, el Grup Flamenc Pop en el qual es ballaran sevillanes i rumbes flamenques.

Per a tancar novembre, el Casal Jove acollirà el dia 30 el concert d'una altra de les bandes locals, La Trova Babaua, amb el seu punk-rock clàssic amb tocs de rock urbà. I ja al desembre, més artistes locals, en este cas els Prisoners of War amb el seu autodenominat “rock de combat”. Nascuts a Sagunt l'any 2000, el seu primer i únic àlbum, _Ciutat Vella_, els va convertir en fixos en el panorama estatal del _street-punk_. Després d'anys d'aturada, tornen amb un nou EP, _Dibuixar un altre món_, que presentaran en el Casal Jove el 14 de desembre. Ho faran, a més, acompanyats d'un dels clàssics del punk espanyol, la banda castellonenca Dolents Vicis, amb 27 anys de trajectòria a la seua esquena.

I el 21 de desembre, tindrà lloc en el Casal Jove, a partir de les 18.00 hores, el 1r Festival Sonora, organitzat per la Conselleria de Cultura amb la col·laboració de la regidoria de Joventut. El Sonora és un festival itinerant que agrupa 30 músics i solistes valencians que actuaran en 16 localitats de la Comunitat. La data de Sagunt, el 21 de desembre, inclou a Frida, Jazzwoman i Prozak Soup. Frida, banda valenciana que va nàixer com un conjunt purament de rap, han diversificat estils i propostes musicals des que van guanyar el concurs Sona la Dipu en 2017. Per la seua part, Jazzwoman, més rap procedent del grup valencià Matxet en Boca, que ara presenta la seua aposta en solitari amb el seu disc _Bagheera_. I per a acabar el Sonora, Prozak Soup, electro-core en valencià, mescla d'hardcore, rap i música electrònica. Amb cinc anys en actiu i tres àlbums, s'han anat assentant en el circuit de festivals amb la seua aposta electrònica.

![](/media/dmnlqo2e/91-mournful-cry_cuerpo.jpg)  

Completant l'apartat de rap, el 27 de desembre està prevista una vesprada-nit de hip hop, amb set concerts de fins a huit artistes diferents, la majoria rapers locals i valencians, a més de tallers i exhibició de calistenia i parkour. És el cas de Kaesar, un dels promotors del concert i jove promesa del rap saguntí que actuarà amb Fúria. La resta de concerts, de rap o de trap, aniran a càrrec del valencià Sek One, Smoka Skills, Sansa, GuaGotama o L. Gómez.

Per a acabar la programació de la regidoria de Joventut i Infància, destaca la presència d'un dels grups locals que s'ha format recentment, els Funk Tumaka, que es troben gravant els seus primers temes i que han omplit l'estiu de concerts amb el seu estil funk fresc i mestís.

A més d’estos concerts, la programació musical de la regidoria de Joventut i Infància es completa amb les sessions de micro obert, que tindran lloc els dies 27 de novembre i 15 de desembre, en col·laboració amb l'Associació músic-cultural Klavija, amb l'escenari obert a qualsevol proposta artística, música, poesia, literatura, teatre, monòlegs, màgia, dansa.

Com sempre, tal com assenyala el regidor de Joventut, Guillermo Sampedro, «**concerts gratuïts i per a tots els públics, apostant pels nostres artistes locals, i buscant donar cabuda a diferents estils musicals, des del rap fins al rock, passant pel funk, el rockabilly, el punk o la música electrònica**».

*   [](http://www.facebook.com/sharer.php?u=https://aytosagunto.es/va/actualitat/joventut-presenta-l-agenda-musical-per-a-novembre-i-desembre-amb-huit-concerts-la-majoria-de-bandes-locals/ "Facebook")
*   [](http://twitter.com/share?url=https://aytosagunto.es/va/actualitat/joventut-presenta-l-agenda-musical-per-a-novembre-i-desembre-amb-huit-concerts-la-majoria-de-bandes-locals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-presenta-l-agenda-musical-per-a-novembre-i-desembre-amb-huit-concerts-la-majoria-de-bandes-locals/ "Linked In")
*   [](mailto:?body=https://aytosagunto.es/va/actualitat/joventut-presenta-l-agenda-musical-per-a-novembre-i-desembre-amb-huit-concerts-la-majoria-de-bandes-locals/)